Soili Suonoja heinäkuussa 2012.
**Soili Anitra Suonoja** (o.s. *Nevala*, s. 3. toukokuuta 1944 Oulu) on suomalainen kauppaneuvos. Hän oli Amica-yhtiöiden toimitusjohtaja vuosina 1989–2000, minkä jälkeen hän on toiminut useiden eri yritysten hallituksissa.

Koulutukseltaan Suonoja on kotitalousopettaja ja MBA. Suonoja opiskeli vuonna 1964 emäntäkoulussa ja valmistui vuonna 1970 kotitalousopettajaksi Järvenpään kotitalousopettajakoulusta. Hänen ensimmäinen työpaikkansa oli Marttapiiriliitto. Vuonna 1973 hän aloitti Fazerilla.

Suonoja oli useiden yhtiöiden hallituksen jäsen. Hän oli Alkon, Finavian, Finnpilot Pilotagen ja Leijona Cateringin hallitusten puheenjohtaja. Lisäksi hän on ollut jäsen muun muassa Mandatumin, Outokummun (2003–2007), Lännen Tehtaiden (2003–2011), Lassila & Tikanojan (2001–2008), Eilakaislan (2006–), VR:n ja Destian hallituksissa. Suonoja on halunnut vaikuttaa omalla esimerkillään pörssiyhtiöiden ja muun yritysmaailman tasa-arvoistumiseen.

Suonoja on paneutunut myös ympäristökysymyksiin. Hän oli Reilun kaupan edistämisyhdistyksen hallituksen puheenjohtaja vuosina 2008–2012. Suonoja on ollut myös mukana Ylen Aamu-tv:n Jälkiviisaissa.

Syksyllä 2014 mediassa kritisoitiin Suonojaan liittyviä nimityksiä. *Iltalehden* mukaan Suonoja vaikutti tyttärensä nimittämiseen Finavian asiakkuus- ja projektipäälliköksi 31 hakijan joukosta. Suonojan väitettiin järjestäneen myös kummipojalleen työpaikan yhtiöstä vuonna 2011, vaikka tämä ei täyttänyt tehtävän vaatimuksia. Hänen on kerrottu järjestäneen myös aiemmin työpaikkoja lähipiirilleen Alkosta ja Itellasta. Kohun seurauksena valtion omistajaohjausyksikkö pyysi Suonojalta selvitystä asiasta. Suonoja kiisti väitteet jyrkästi, mutta erosi neljän valtionyhtiön hallituksesta. Suonoja kertoi Ylelle, että hän erosi, jottei vaarantaisi kyseisten yhtiöiden toimintaa.

Yksityiselämä
-------------

Suonoja asuu maatilalla Nurmijärvellä. Hänen miehensä on maanviljelijä Tarmo Suonoja. Heillä on tytär Milla.

Lähteet
-------

1. 1 2 3  Kotilainen, Sofia: Kauppaneuvos Soili Suonoja (1944–). *Suomen talouselämän vaikuttajat* -verkkojulkaisu (maksullinen). 5.9.2011. Suomalaisen Kirjallisuuden Seura. Viitattu 20.6.2012
2. 1 2 3  Valkama, Meri: Tienraivaaja *Tulva*.  2/2008. Viitattu 4.11.2013.
3. ↑  Hallituksen jäsent *Vuosikertomus ja yhteiskuntavastuuraportti 2013*. Alko.  Arkistoitu 27.10.2014. Viitattu 27.10.2014.
4. ↑  Finavia Oyj:n hallitus 2014 Finavia.  Arkistoitu 27.10.2014. Viitattu 27.10.2014.
5. 1 2  Lehtonen, Marko-Oskari: Finaviassa nepotismilta haiskahtava nimitys *Iltalehti.fi*.  23.10.2014. Viitattu 27.10.2014.
6. 1 2  Soili Suonoja ja aamun sata sanaa  11.1.2007. Yle. Viitattu 20.6.2012.
7. ↑  Lilja, Kimmo: Herää Kuluttaja! Liiketoiminnan vastuullisuus riippuu sinusta *Turun Sanomat*.  1.6.2008. Viitattu 17.2.3009. [vanhentunut linkki]
8. ↑  Hallituskonkari Soili Suonoja Reilun kaupan puikkoihin *Vihreä Lanka*.  27.11.2008. Viitattu 17.2.2009.
9. ↑  Pentti Kotoaro Reilun kaupan edistämisyhdistyksen puheenjohtajaksi *Reilukauppa.fi*.  8.1.2013.  Arkistoitu 27.10.2014. Viitattu 27.10.2014.
10. ↑  Lehtonen, Marko-Oskari: Finavia-pomo junaili töitä lähipiirilleen *Iltalehti.fi*.  25.10.2014. Viitattu 27.10.2014.
11. ↑  Lehtonen, Marko-Oskari: Kohu valtionyhtiöpomosta: Sukulaisille työpaikat Alkosta ja Itellasta *Iltalehti.fi*.  27.10.2014. Viitattu 27.10.2014.
12. ↑  Nissinen, Kari: Ministeri Finavia-väitteistä: Edes epäilyä jääviydestä ei saisi syntyä *Yle Uutiset*.  25.10.2014. Viitattu 27.10.2014.
13. ↑  Siivonen, Jyrki: Ministeriö pyytää Soili Suonojalta lisäselvitystä *Yle Uutiset*.  27.10.2014. Viitattu 27.10.2014.
14. ↑  Valtanen, Tero: Suonoja jättää hallitustehtävät kaikissa valtionyhtiöissä *Yle Uutiset*.  28.10.2014. Viitattu 28.10.2014.